
**INFORMÁCIE K CELOPLOŠNÉMU TESTOVANIU NA COVID-19**

* Autor:**MO SR - KOd**
* Foto:**MO SR - ilustračné**
* Dátum:**21.10.2020**
* Zdieľaj:[Zdieľať na Facebook](https://www.facebook.com/sharer/sharer.php?u=https://www.mosr.sk/48226-sk/informacie-k-celoplosnemu-testovaniu-na-covid-19/)

[[](https://www.mosr.sk/data/images/153569.jpg)](https://www.mosr.sk/data/images/153569.jpg)

[Zobraziť viac](https://www.mosr.sk/data/images/153569.jpg)

**O TESTOVANÍ**

Celoplošné testovanie obyvateľov Slovenska sa uskutoční od **30. októbra do 1. novembra** **2020** a **6. až 8. novembra 2020**, vždy od piatka do nedele. Celoplošné testovanie pomôže zachytiť skryté ohniská nákazy a spomaliť šírenie vírusu, vďaka čomu získajú naši lekári čas a priestor na to, aby sa postarali o chorých. Tým, že sa prídeme otestovať, zistíme nielen svoj vlastný stav, ale teda pomôžeme ochrániť aj svojich blízkych a ľudí v širšom okolí.

**ČO MUSÍTE VEDIEŤ?**

* Testovanie bude **dobrovoľné** a budú sa na ňom môcť zúčastniť všetci od desať rokov.
* **Neodporúča sa** len tým, ktorí majú **nad 65 rokov** a **trávia väčšinu času vo svojich domovoch**, prípadne všetkým obyvateľom so zníženou mobilitou či zdravotnými obmedzeniami, ktorí sa prirodzene vyhýbajú sociálnemu kontaktu.
* Na testovaní sa nezúčastnia klienti domovov sociálnych služieb a hospitalizovaní pacienti v nemocniciach, ktorým bude testovanie vykonané priamo vo svojich zariadeniach.
* Testovanie prebehne počas dvoch víkendov po sebe. Odporúča sa absolvovať obe testovania. Medzi testovaniami – rovnako ako teraz – sa odporúča eliminovať stretávanie na nevyhnutné minimum a dodržiavať schválené epidemiologické opatrenia.
* Kde to bude možné, bude testovanie prebiehať **vo vonkajšom prostredí**. Postup odberov bude jednosmerný, aby sa znížil počet osôb na jednom mieste.
* Testovanie prebehne za prísnych epidemiologických opatrení, miestnosti budú dezinfikované.
* Na poriadok a dodržiavanie pravidiel bude dohliadať prítomný príslušník Policajného zboru SR a Ozbrojených síl SR.
* Testujúci **personál bude vopred testovaný**.
* **Vzorky** potrebné pre testovanie **bude odoberať len zdravotnícky personál**.
* Vzorky budú bezpečne zlikvidované.
* Test môžete absolvovať na **ľubovoľnom odbernom mieste v čase 08:00 - 12:00 h a 13:00 - 20:00 h**, nemusíte sa vracať do miesta trvalého bydliska. Prosíme Vás však, aby ste prioritne využívali odberné miesta zriadené vo Vašom meste alebo obci.
* Testovať sa môžu aj cudzinci, ktorí sa dlhodobo zdržujú na Slovensku.
* V prípade pozitívneho výsledku testu nastupujete do **domácej 10-dňovej karantény**.
* V prípade, že nemôžete absolvovať karanténu v domácom prostredí, bude k dispozícii niekoľko hotelových ubytovacích zariadení s karanténnym režimom, v ktorých bude možnosť za odplatu absolvovať povinnú karanténu, s cieľom eliminácie rizika vzájomnej nákazy osôb žijúcich v jednej domácnosti.
* Slovákom, ktorí žijú v zahraničí, neodporúčame cestovať na Slovensko kvôli plošnému testovaniu. Vzťahujú sa na nich podmienky platné od 1. októbra 2020 uverejnené na stránke Ministerstva zdravotníctva SR na [korona.gov.sk](https://korona.gov.sk/povinnost-absolvovat-domacu-izolaciu-a-test-na-covid-19-okt/), ktoré určujú podmienky pri návrate z bezpečných a menej bezpečných krajín.
* Ak máte záujem vypomôcť ako zdravotnícky personál alebo dobrovoľník, registrujte sa na portáli Ministerstva zdravotníctva SR na [korona.gov.sk](https://korona.gov.sk/spolocna-zodpovednost/).
* V prípade, že viete odberné miesta podporiť materiálne (stany, ionizátory, germicídne žiariče, ochranné a dezinfekčné prostriedky, vonkajšie ohrievače a ďalšie), kontaktujte priamo lokálnu samosprávu.

**POSTUP TESTOVANIA NA ODBERNOM MIESTE:**

* Po vstupe do odberného miesta si vydezinfikujte ruky. Dezinfekčné prostriedky budú na mieste k dispozícii.

ADMINISTRATÍVA

* Následne Vás čakajú jednoduché administratívne úkony – určenému pracovníkovi sa preukážete občianskym preukazom, osoby od 10 do 15 rokov sa preukážu preukazom poistenca,
* Vypíšete formulár potrebný na registráciu,
* Po registrácii dostanete pridelené číslo a vreckovku.

ODBER

* Zdravotníkovi odovzdáte pridelené číslo,
* Zdravotník Vám následne odoberie vzorku z nosohltana jemnou tyčinkou.

ČAKANIE NA VÝSLEDKY

* Na výsledky počkáte vo vyhradenom, vydezinfikovanom priestore.

ODOVZDANIE VÝSLEDKOV

* Zdravotník Vás privolá podľa prideleného čísla k pracovisku,
* Opäť predložíte zdravotníkovi občiansky preukaz,
* Zdravotník vypíše certifikát, kde vyznačí výsledok Vášho testu,
* Zdravotník Vám odovzdá certifikát v zatvorenej obálke, kde bude poučenie, čo robiť v prípade negatívneho a pozitívneho výsledku,
* Odchádzate z odberného miesta, v prípade pozitívneho výsledku do domácej 10-dňovej karantény.

Odporúčame zúčastniť sa aj na druhom kole celoplošného testovania.  
  
  
  
**MÁM VÝSLEDKY, ČO ĎALEJ?**

**SOM NEGATÍVNY**

Odporúčame vám opätovne sa zúčastniť na celoplošnom testovaní o 7 dní, nakoľko môžete byť v štádiu ochorenia, kedy sa infekcia ešte neprejavila. Budeme sa tešiť vašu účasť.

**SOM POZITÍVNY**

**1.** Čo najskôr po získaní výsledku sa presuňte do domácej 10-dňovej karantény. Tí, ktorí nechcú absolvovať karanténu v domácom prostredí, budú môcť absolvovať karanténu v súkromnom hotelovom zariadení, ktoré bude prispôsobené na režim karantény. Viac informácií o zariadeniach poskytne minister dopravy.  
  
**2.** O výsledku testu informujte svojho všeobecného lekára (v prípade dieťaťa všeobecného lekára pre deti a dorast) telefonicky, mailom, SMS.

**3.** O výsledku testu informujte aj všetky osoby, s ktorými ste boli v úzkom kontakte a to v období 2 dní pred odberom. Požiadajte ich, aby rovnako absolvovali celoplošné testovanie alebo sa prihlásili na testovanie prostredníctvom stránky [korona.gov.sk](http://korona.gov.sk/). Pre tieto osoby rovnako platí povinnosť domácej 10-dňovej karantény až do výsledku negatívneho testu.

**4.** Denne sledujte vlastné príznaky typické pre ochorenie spôsobené COVID-19 (aspoň jedného z príznakov: kašeľ, dýchavičnosť, horúčka, strata chuti alebo čuchu), merajte a zaznamenávajte si denne teplotu.

**5.** V prípade objavenia sa niektorého z vyššie uvedených príznakov telefonicky kontaktujte svojho ošetrujúceho lekára alebo územne príslušný Regionálny úrad verejného zdravotníctva a následne sa riaďte ich pokynmi.

**6.** Dodržujte prísnu hygienu rúk a nosenie rúška (v prípade spoločnej domácnosti sa držte ďalej od ostatných, pokiaľ je to možné, buďte v samostatnej izbe, používajte kúpeľňu oddelene od ostatných osôb v domácnosti, používajte vyčlenený riad, bielizeň a iné, pravidelne vetrajte a dezinfikujte spoločné priestory..).

**7.** Nestretávajte sa s inými osobami, okrem osôb v spoločnej domácnosti.

**8.** Nikam necestujte.

**9.** Neprijímajte návštevy v bydlisku alebo v mieste vašej karantény.

**10.** Karanténu môžete opustiť po 10 dňoch za podmienky, že ste posledné 3 dni nemali klinické príznaky alebo ste nemali ďalší úzky kontakt s chorou alebo pozitívnou osobou na COVID-19. Na ukončenie izolácie sa nevyžaduje negatívny test. U mnohých osôb pretrváva pozitivita testu, ale samotný vírus po uvedenom časovom limite už nie je schopný prenosu z človeka na človeka, teda osoba sa nepovažuje za infekčnú.

Viac info na [korona.gov.sk](http://korona.gov.sk/).